  Виталий Пронин   Израильысь садМожга карын вордскем удмурт нылаш Елена Чайникова, Иже дышетскыны лыктыса, аслэсьтыз кузпалзэ пумитаз. Удмурт пияш мыным ӧз шедьы, ӟучез кемдӥз, пальпотэ Елена. Бызьыкуз ӧз тоды: картэзлэн ӟуч гинэ ӧвӧл, еврей вирыз но вылэм. Туэ соос Израильын ӵыжы-выжыоссы дорын шутэтскизы.Израиль кунэз вашкала дырысен дун-чылкыт музъем шуо. Та инты сярысь Библиын но гожъямын. Та музъем, пе, юри кылдытэмын еврей калык понна. Зэм но, отын огазеясько пӧртэм цивилизациос но культураос, куинь осконъёс - иудаизм, христианство но ислам. Со сяна, та кунын чебер инкуазь, ньыль зарезь: Средиземной, Красной, Мёртвой но Галилей.2008-тӥ арын Россия но Израиль куспын огкыл юнматэмын вал. Соя странаямы улӥсьёс, виза басьтытэк, потыны быгато еврей музъем вылэ. Таӵе вамыш туристъёслэн лыдзы вылын шӧдӥськытэк ӧз кыльы -  со арысь аре йылэ.- Израиле вуыса, син шоры тужгес но йӧтэ кӧснуналъёсы еврейёслэн шабат пусъемзы, - шуэ Елена Чайникова. - Соку Израильын улон чалме кадь. Ужзэс урето уноез магазинъёс, кинотеатръёс, ресторанъёс-кафеос, уг ветлы транспорт. Зэм, одӥг-ог магазинъёс ужало ик, но шабат нуналэ отын дунъёс инмозь тэтчо. Еврейёслэн осконэн герњаськем законазы - Тораын - пусъемын угось: куать нуналзэ ужа, нош сизьыметӥзэ инмарлы сӥзь, номыр эн ужа ачид но, пиед но, нылыд но, пудоед но, капка азяд сылӥсь мурт но. Инмарлы зол оскись еврейёс шабат нуналэ дырто черке - синагогае - псаломъёсты лыдӟыны. Зэмзэ вераса, шабат кутске ини пятница ӝытэ ик - шунды пуксемлэсь 18 минутлы азьвыл. Соку кышномуртъёс улон интыосазы сюсьтыл ӝуато. Отын но татын пиштӥсь тылъёсъя валаны луэ шабатлэсь кутскемзэ. Магазинлэн кузёезлэсь кыӵе оскон понна дурбасьтэмзэ валаны луэ вузкаронниезлэн ужан дырызъя. Кылсярысь, мусульманъёслэн магазинъёссы пытсаськемын пятница нуналъёсы, христианъёслэн - арнянуналъёсы, еврейёслэн - субботаосы но бадӟым праздникъёс азьын.Тунсыко: еврейёс санэ басьто нылпилэсь кыӵе нуналэ вордскемзэ но. Шабатэ нуны ваем нылкышноос азе аспӧртэмлыко курон пукто: нылпи вордскем бере нуныкарысь потӥсь жобез утё пӧртэм интыын - узыр семьяосысь кышномуртъёс оливки вӧй пушкын корт чашаосын, куанергес нылкышноос - ыж гонлэсь басма пушкын. Огшоры нуналэ вордэмъёслэсь нуны бервылзэс сюе сого.***Израиль мукет кунъёслэсь висъяське ӟеч улэменыз. Та ласянь со капчиен ӵошатскоз Европаен но, Америкаен но. Израильын калык кема улэ, эмъян удыссы азинскемын. Со вие ик сиён-юонлы, дӥсьлы, пӧртэм услугаослы дунъёссы Европаысь куанер кунъёсын - Португалиын, Грециын, Испаниын - кадь.Маин висъяське на Израиль? Дуннеысь кунъёс пӧлын со куинетӥ интыын дышетскем муртъёслэн лыдзыя. Со сяна, Израиль нырысетӥ интыын компьютеръёслэн лыдзыя. Татын вамышлы быдэ музейёс.Шоро-куспо уждун Израильын - 8 сюрс 996 шекель. 1 шекель џошка 8 манетлы. Озьыен, шоро-куспо уждузы - 73 сюрс манет. Израильлэн пӧртэм городъёсаз улонлэн дуныз пӧртэм. Кылсярысь, тужгес но трос коньдон быдто Тель-Авивын но Яффо городъёсын улӥсьёс. Адямилы быдэ толэзяз усе 6 сюрс 720 шекель (54 сюрс 300 манет). Бней-Брак карын - Израильлэн тужгес но куанер городаз -  2 сюрс 458 шекель (19 сюрс 863 манет).Елена Чайникова азьланьтэ:- Израильын улӥсьёслэн расходъёссылэсь ог ньыльмос люкетсэ басьто улон инты понна тыриськонъёс, со бӧрсьы мыно транспорт но связь, сиён-юон. Ог дас процент котыр - дышетон, культура но ваньмон дырез радъян. Со вие ик семьялэн бюджетэз вылын сокем уг шӧдӥськы эмъяськон, дӥськут-пыдкутчан, посуда но мебель басьтон. Улон интылы дунъёс бадӟымесь. Тросэзлы луонлык сётӥське кун ипотекаез - машкантаез - кутыны. Со висъяське 28 арлы 4 процентэн. Тунсыко: кредит сётӥське, адямилэсь доходзэ, сиён-юонлы, вузъёслы дунъёслэсь будэмзэс санэ басьтыса.Израильын шутэтскон дуно. Россиын кадь «халяваез» отысь уд пумита. Кылсярысь, сурен пичи ӟенелик сылэ 75 манет - таиз тужгес дунтэмез. Тамак пачка - ог 250 манет.- Туристъёсты бордаз тужгес но зол кыске Мёртвой зарезь, - шуэ Елена. - Отын туж шулдыр! Вуэз тазалыклы бадӟым пайда вае, угось тырмемын пӧртэм минерал сылалъёсын. Зарезе пыриськод но, со тонэ донгыса поттыны турттэ кадь - сылалъёсызлы луыса отын ноку уд выйы. Тужгес но пайдаё луэ та зарезь котырысь дэри. Огъя вераса, Израильын улӥсьёслы инкуазен удалтэм. Гужемзы пӧсь но кӧс, кема кыстӥське, толзы - вакчи но зоро. Тужгес но кезьыт толэзьзы - январь, температура соку 12 градус котырын возиське.***Еврейёс понна тужгес но дун-чылкытэз инты луэ Бӧрдон борддор (Стена Плача). Ӝутӥз сое Ирод эксэй. Борддор котырын калык ноку уг бырылы. Отчы лыктыса, иудейёс молитваоссэс лыдӟо. Со сяна, ӟеч сямлы пӧрмиз ини борддорысь изъёс вискы вакчи гожтэтъёсты интыяны. Отчы адями пусйыса кельтэ сюлмаз кема нуллэм малпанзэ - со, пе, одно ик улонэ пыӵалоз. Таӵе сям-йылол сярысь нырысьсэ гожъямын «Падэ Авраам» вашкала книгаын. Отын шуэмын: еврей визьлюк Раби Хаим Бен Атар Инмарез курем Хида нимо дышетскисезлы юрттыны, солы узырлык ыстыны. Куронзэ бумага вылэ гожтэм но Хидаез косэм сое борддор пушкы интыяны. Кема ик дыр ортчымтэ, куронэз улонэ пыӵам, ёрмись Хида узырлык люканы быгатэм. Еврейёс, ма, туристъёс но оско: Инмарлы куронэн вазиськыны быгатэ котькудӥз адями котькыӵе интыын, но Бӧрдон борддор дорын чузъяськем яке отчы пусйыса кельтэм курон ӝоггес быдэстӥське - тазьы угось Инмар адямилэсь куаразэ-сюлворемзэ чалякгес кылэ.- Та кунэ мынон азям малпай вал, отысь кышномуртъёс уг но буясько, тузӥ уг но дӥсясько шуыса: Тора та ласянь чурытэсь куронъёс пуктэ, - шуэ Елена Чайникова. - Пайми: Израильысь кышномуртъёсты асьме кышномуртъёслэсь уд висъя. Таш-таш буясько, кильтыръяськыны ярато. Тросэз тае герӟало репатрианткаосын - пӧртэм кунъёсын улыса, выжыоссы доры Израиле берытскем нылкышноосын. Таосыд угось яркыт буяськыны но тузӥ дӥсяськыны дышемын. Валамон, воргоронъёслэн синъёссы таос борды чукало. Тугандэ-кузпалдэ син куспын ныр улысьтыд ишкалтозы, ява. Соин ик израильтянкаослы но амалтэк чеберъяськоно луэ. Воргоронъёслэн лыдзы Израильын шӧдскымон тросгес кышномуртъёслэсь.***Нимысьтыз верано сиён-юон сярысь. Еврейёс вань сиёнэн кӧтсэс уг тыро, соос сӥлы каро кашрут куронъёслы тупась - кошерной нимаськись - сиёнэз гинэ. Иврит кылысь берыктыса, та кыл «сиыны тупась» шуэмез возьматэ.  Татын но бадӟым инты басьтэ иудейёслэн Торазы. Отын нимаз чурен пусъемын: кудзэ сиёнэз еврейлы сиыны яра, кудзэ веръямлэсь возиськоно.- Басьтом парсь сӥлез, - веранзэ азьланьтэ Елена. - Еврейёс сое уг сиё. Малы? Тораын пусъемын: сиёнэ кутоно турын сиись но парнокопытной пудолэсь сӥльзэ гинэ. Парсьлэн кукыз кыклы вайяське ке но, сиёнлы со уг тупа - угось со котьмае лопкатэ. Со сяна, куртчыны уг яра пӧйшуранын вием животлэсь сӥльзэ. Еврейлэн ӝӧк вылысьтыз ноку но уд адӟы сьӧмтэм но плавникъёстэм чорыгез, кылсярысь, угорь сом, краб, омар, устрица кадьёссэ.Тунсыко: быдэс дуннелы тодмо «Макдональдс» нимысьтыз еврейёс понна воштӥз сиён пӧран технологизэ. Израильысь «Макдональдсъёсын» бутербродлы сӥлез таба вылын уг - эгыр вылын пыжо. Ма, сиён-юонын гинэ ӧвӧл, еврейлэн улоназ котькытын кутћсько кашрутлы тупась макеос-арбериос. Эсьмаса, почта маркаослэн лякиськись палзы гинэ но шобыртэмын кошерной клеен.Израилен тодматскон Елена Чайниковалэн семьяезлы вунонтэм кылиз. Та кун быдэсак пыӵамын адямилыко луонэн, уно сюрс аръёс талэсь азьло кылдэм ӟеч сямъёсты вӧлмытонэн, дуннеысь валтӥсь осконъёслэн кылдэменызы. Израиль зэмзэ но Инмарен быръем инты.Елена Никитина  Теги: Израиль туризм  